**OBRAZLOŽENJE GODIŠNJEG IZVJEŠTAJA O IZVRŠENJU FINANCIJSKOG PLANA ZA 2022. GODINU INSTITUTA ZA VODE JOSIP JURAJ STROSSMAYER**

UVODNE NAPOMENE

Zakonom o proračunu (NN 144/21) koji je stupio na snagu 1. siječnja 2022. godine propisan je novi sadržaj polugodišnjeg i godišnjeg izvještaja o izvršenju proračuna i financijskog plana izvanproračunskih korisnika. Također je propisan i sadržaj izvještaja o izvršenju financijskog plana proračunskih korisnika što prethodnim Zakonom o proračunu nije bilo propisano. Izgled i sadržaj polugodišnjeg i godišnjeg izvještaja o izvršenju proračuna propisuje se pravilnikom.

Pravilnikom o polugodišnjem i godišnjem izvještaju o izvršenju proračuna NN 24/13, 102/17, 1/20 i 147/20) utvrđena je razlika između izvornog i tekućeg plana. Izvorni plan je proračun odnosno posljednje izmjene i dopune proračuna - za ovaj izvještaj to su Izmjene i dopune državnog proračuna (NN 131/22 od 8. studenog 2022.), dok je tekući plan proračuna odnosno posljednje izmjene i dopune proračuna s uključenim naknadno izvršenim preraspodjelama. Kako Institut za vode nije preraspoređivao planirana sredstva, u ovom izvještaju izvorni plan istovjetan je tekućem planu.

Ovaj Godišnji izvještaj o izvršenju financijskog plana IZV-JJS izrađen je sukladno Uputi o primjeni modificiranog novčanog načela u postupku planiranja i izvršavanja državnog proračuna i financijskih planova izvanproračunskih korisnika državnog proračuna.

Temeljem članka 86., stavak 3. Zakona o proračunu proračunski korisnik dužan je upravljačkom tijelu, u skladu s aktima kojima je uređen rad proračunskog korisnika, dostaviti prijedlog godišnjeg izvještaja o izvršenju financijskog plana za proteklo razdoblje na usvajanje do 31. ožujka tekuće proračunske godine.

Vlada Republike Hrvatske na temelju članka 212. stavka 1. Zakona o vodama (NN 66/19. i 84/21.), je na sjednici održanoj 23. prosinca 2021. donijela UREDBU O OSNIVANJU INSTITUTA ZA VODE »JOSIP JURAJ STROSSMAYER«.

Trgovački sud u Zagrebu objavljuje upis osnivanje ustanove, u Sudski registar proveden po rješenju pod poslovnim brojem Tt-22/5339-3 od 21. veljače 2022..

Izmjenama i dopunama državnog proračuna (Narodne novine 62/2022) uvršten je kao Organizacijska klasifikacija GLAVA šifra 07780 u okviru Razdjela Ministarstva gospodarstva i održivog razvoja u iznosu od 63.250.000 kn.

Dana 10.06.2022. upisan je u Registar proračunskih i izvanproračunskih korisnika RKP broj: 52469.

Izmjenama i dopunama državnog proračuna (NN 131/22) planirani iznos smanjuje se za 33.830.000 kn te iznosi 29.420.000 kn.

Sukladno članku 252. Zakona o vodama (NN 66/19 i NN 84/21) a temeljem Sporazuma o prijenosu ugovora o radu BROJ: RD-25/22-1 od 30.09.2022. Institut za vode preuzeo je zaposlenike Glavnog vodnogospodarskog laboratorija Hrvatskih voda počevši od 01.10.2022.. Upravno vijeće Instituta za vode je na svojoj 5. sjednici održanoj 6.10.2022. usvojilo Odluku o primjeni Kolektivnog ugovora za radnike Hrvatskih voda i općih akata kojim Institut za vode na odgovarajući način primjenjuje pojedine pravne akte.

Nakon preuzimanju zaposlenika IZV-JJS kontinuirano je preuzimao ugovore i za nadzor nad stanjem površinskih i priobalnih voda, podzemnih voda kao i sustavnim praćenjem stanja voda, te ostale ugovore za laboratorijske poslove u provedbi monitoringa.

Temeljem Ugovora o prijenosu imovine i prava sklopljenim dana 30.12.2022. izvršen je prijenos imovine Hrvatskih voda koji koristi Glavni laboratorij za vode u poslovne knjige Instituta za vode. Ukupna neto vrijednost imovine iznosi 36.329.660,99 kn, a najvećim dijelom odnosi se na građevinske objekte čija neto vrijednost iznosi 32.612.518,25 kn, te ostala imovina; namještaj i informatička oprema u vrijednosti 3.602.603,20 kn, certifikati i standardi u neto vrijednosti od 23.896,87 kn te stručna literatura u neto vrijednosti 90.642,67 kn.

PRIHODI I RASHODI

Sukladno članku 212. stavak 3. Zakona o vodama (NN 66/19 i 84/21) i člankom 14. stavkom 5. Uredbe o osnivanju Instituta za vode „Josip Juraj Strossmayer“ sredstva za financiranje poslovanja Instituta za vode osiguravaju se iz financijskog plana Hrvatskih voda i planirana su u okviru podskupine ekonomske klasifikacije Tekuće pomoći od izvanproračunskih korisnika, na izvoru 52 Ostale pomoći i to u iznosu od 29.420.000,00 kn za 2022. godinu. Isti su ostvareni u iznosu od 24.500.000,00 kn odnosno sa indeksom od 83,28 planiranih sredstava.

Ukupni rashodi izvršeni sa iznosom od 22.100.777,61 kn odnosno 75,12% plana za 2022. godinu. S obzirom da su rashodi po ekonomskoj klasifikaciji u Općem dijelu istovjetni rashodima u Posebnom dijelu izvršenja rashoda po programskoj klasifikaciji, obrazloženje rashoda daje se u okviru Posebnog dijela ovog izvještaja.

PRIMICI I IZDACI

Institut za vode Josip Juraj Strossmayer u 2022. godini nije planirao/ostvario primitke od financijske imovine i zaduživanja kao ni izdatke za financijsku imovinu i otplate zajmova tako da obrazloženje Računa financiranja nije primjenjivo.

PRIJENOS SREDSTAVA IZ PRETHODNE GODINE

Sukladno Zakonu o proračunu i Zakonu o izvršavanju državnog proračuna namjenski prihodi i

primici te vlastiti prihodi koji nisu iskorišteni u prethodnoj proračunskoj godini prenose se u

proračun tekuće godine na zahtjev proračunskog korisnika.

Temeljem članka 14. Zakona o izvršavanju Državnog proračuna Republike Hrvatske za 2023. (NN 145/22), proračunski korisnici dužni su Zahtjev za prijenos neutrošenih prihoda dostaviti Ministarstvu financija kako bi neutrošeni prihodi bili raspoloživi za korištenje.

Slijedom navedenog, neutrošeni prihodi Instituta za vode iz 2022. u iznosu od 2.399.222,39 kn prenešeni su na raspolaganje u 2023. na stavke tekućih i kapitalnih pomoći od ostalih subjekata unutar općeg proračuna.

POSEBNI DIO FINANCIJSKOG PLANA

**07780 Institut za vode Josip Juraj Strossmayer**

Djelatnost Instituta je provedba monitoringa površinskih, uključujući i priobalnih voda te podzemnih voda kao i laboratorijskih poslova, izrada stručnih podloga za izradu strategije upravljanja vodama, plana upravljanja vodnim područjima, plana upravljanja rizicima od poplava i višegodišnjih programa gradnje vodnih građevina, izrada znanstvenih, studijskih i analitičkih podloga za potrebe upravljanja vodama, provedba i drugih znanstvenih istraživanja u području upravljanja vodama, obavljanje poslova izrade znanstvenih i stručnih analiza nacrta zakona i provedbenih propisa, obavljanje poslova međunarodne suradnje u području upravljanja vodama, te priprema i provedba međunarodnih projekata vezanih za upravljanje vodama, obavljanje poslova izrade modela vrednovanja učinkovitosti poslovanja isporučitelja vodnih usluga te izrada izvještaja i analiza o tome, izobrazba državnih službenika te drugih zaposlenika u javnom sektoru i gospodarstvu u području upravljanja vodama, izrada drugih znanstvenih, studijskih i analitičkih podloga, te obavljanje poslova vještačenja u području upravljanja vodama.

A937001 ADMINISTRACIJA I UPRAVLJANJE

**Zakonske i druge pravne osnove**

* Zakon o proračunu
* Zakon o izvršavanju Državnog proračuna Republike Hrvatske za proračunsku godinu
* Zakon o vodama
* Zakon o javnoj nabavi
* Strategija upravljanja vodama

Cjelokupna djelatnost Instituta za vode Josip Juraj Strossmayer se u izvještajnom razdoblju u potpunosti financirala kroz ovu Aktivnost i to iz izvora *52 Ostale pomoći*. Rashodi Instituta za vode Josip Juraj Strossmayer za 2022. godinu iznose 22.100.777,61 kn. Ostvarenje istih prema ekonomskoj klasifikaciji na razini skupine u okviru: rashoda za zaposlene iznosi 1.173.528,01 kn, materijalnih rashoda iznosi 18.379.783,35 kn, rashoda za nabavu neproizvedene dugotrajne imovine iznosi 20.625,00 kn te rashoda za nabavu proizvedene dugotrajne imovine iznosi 2.526.841,25 kn.

Grafički prikaz strukture najznačajnijih rashoda ove aktivnosti daje se u nastavku:

Rashodi poslovanja planirani su u iznosu od 25.820.000 kn a izvršeni u iznosu od 19.553.311,36 kn odnosno sa 75,73% planiranih sredstava.

Rashodi za zaposlene osim plaća zaposlenika uključuju i troškove darova i nagrada te su ostvareni u iznosu od 1.173.528,01 kn odnosno 31,98% plana. Sukladno članku 252. Zakona o vodama (NN 66/19, 84/21), a temeljem Sporazuma o prijenosu ugovora o radu BROJ: RD-25/22-1 od 30.09.2022. Institut za vode preuzeo je zaposlenike Glavnog vodnogospodarskog laboratorija Hrvatskih voda počevši od 01.10.2022., tako da Institut na dan 31.12.2022. ima 36 zaposlenika.

Materijalni rashodi ostvareni su sa 82,98% plana odnosno u iznosu od 18.379.783,35 kn, od čega su značajni rashodi za materijal i energiju koji su izvršeni u iznosu od 517.135,21 kn odnosno sa postotnim indeksom od 39,48 planiranih sredstava. U navedenim troškovima najveći udio 78% čine troškovi materijala i sirovina za rad koji su utrošeni u iznosu od 402.427,76 kn i to za redoviti laboratorijski rad Glavnog laboratorija za vode (nabavljene su anorganske i organske kemikalije, standardi za plinsku i tekućinsku kromatografiju, otapala kromatografske čistoće, certificirani referentni standardi, tehnički plinovi); energija sa udjelom od 14% koja je ostvarena u iznosu od 75.243,51 kn od čega su najznačajniji troškovi opskrba plinom, punjenje spremnika ukapljenim naftnim plinom i dizelsko gorivo za agregat, te ostali troškovi vezani za poslovanje u ukupnom iznosu od 39.463,94 kn odnosno 8% u okviru rashoda za materijal i energiju.

Grafički prikaz strukture rashoda za materijal i energiju daje se u nastavku:

Rashodi za usluge čine 90,39% rashoda poslovanja i ostvareni su u iznosu od 17.673.514,23 kn odnosno 88,68% planiranih sredstava.

U okviru rashoda za usluge od materijalno značajnih stavki evidentirani su i rashodi tekućeg i investicijskog održavanja u iznosu 1.799.197,46 kn za potrebe održavanja različite laboratorijske analitičke opreme, uređaja za pripremu uzoraka, laboratorijskih perilica, uređaja za pripremu čiste i super čiste vode, sustava plinske stanice čistih plinova plinske stanice za proizvodnju dušika i sintetskog zraka, te podmirenja troškova održavanja zgrada, strojarske opreme i okoliša laboratorija u Zagrebu i Šibeniku.

U okviru računalnih usluga vrijednosno najznačajniji trošak u iznosu od 348.625,00 kn odnosi se na usluge održavanja i nadogradnje laboratorijskog informacijskog sustava koje uključuju stručnu podršku korisnicima u korištenju sustava, preventivno i korektivno održavanje sustava, integraciju novih instrumenata, izradu pratećih procedura, prijenos i prijepis rezultata analiza, izradu izvješća i modula za pohranu dokumentacije vezane uz kontrolu kvalitete.

Institut za vode provodi dio monitoringa iz Zakona o vodama putem Glavnog laboratorija za vode, a dio putem nabave usluga na tržištu. Do osnutka Instituta za vode, Hrvatske vode su poslove praćenja stanja voda-monitoring (praćenje kakvoće kopnenih površinskih voda, podzemnih voda te prijelaznih i priobalnih voda) temeljem zahtjeva EU direktiva (Okvirna direktiva o vodama te ostale vodne direktive), provodile djelom kroz aktivnost Glavnog laboratorija za vode te kroz ugovore sa vanjskim ovlaštenim laboratorijima i znanstvenim institucijama. Osnutkom Instituta za vode predmetni su ugovori prenešeni ugovorima o prijenosu ugovora sa Hrvatskih voda na Institut za vode. Upravo potraživanja suradničkih laboratorija i znanstvenih institucija po prenešenim ugovorima predstavljaju najveći dio troška na odjeljku 3239 ostale usluge u iznosu od 15.395.956,85 kn odnosno 84,13% planiranih sredstava za 2022. i to najvećim dijelom za sustavno ispitivanje stanja površinskih i podzemnih voda, prijelaznih i priobalnih voda na području sjevernog, srednjeg i južnog Jadrana, ispitivanje biološkog elementa kakvoće ribe u površinskim kopnenim vodama, sustavno ispitivanje bioloških elemenata kakvoće fitobentos, makrofita i makrozoobenmtosa u površinskim kopnenim vodama.

Sredstva su utrošena i za potrebe međulaboratorijskih poredbenih ispitivanja te zbrinjavanje otpadnih kemikalija.

Rashodi za nabavu nefinancijske imovine izvršeni su u iznosu od 2.547.466,25 kn odnosno 70,76% plana za 2022. godinu, a odnose se najvećim dijelom na rashode za nabavu instrumenta GC MS/MS u vrijednosti od 2.499.375,30 kn koji služi za određivanje organskih pokazatelja definiranih temeljem Uredbe o standardu kakvoće voda te za nabavu prijevoznog sredstva u pomorskom i riječnom prometu - gumenjak oznake MX-290/0AL.

POSEBNI IZVJEŠTAJI

S obzirom da Institut za vode u izvještajnom razdoblju nije koristio sredstava fondova Europske unije, nije se zaduživao na domaćem i stranom tržištu novca i kapitala, nije davao zajmove i nema potraživanjima po danim zajmovima, prema kupcima niti potencijalnih obveza po osnovi sudskih sporova, posebni izvještaji iz članka 76. odnosno članka 85. Zakona o proračunu, ne prilažu se uz ovaj Godišnji izvještaj o izvršenju financijskog plana Instituta za vode Josip Juraj Strossmayer.

STANJE OBVEZA

Obveze – ukupne obveze na dan 31.12.2022. iznose 2.022.034,80 kn, te su razvrstane u nedospjele obveze u iznosu 1.429.184,80 kn i dospjele u iznosu 592.850,00 kn i svrstane su u grupu prekoračenja 1 do 60 dana.

Nedospjele obveze uključuju obveze prema zaposlenima, obveze za PDV po osnovi stečenih usluga iz EU i obveza proračunskih korisnika za povrat u proračun po osnovi obračunatog i isplaćenog bolovanja preko 42 dana za koji se tereti HZZO.

Dospjele obveze pretežitim dijelom se odnose na plaćanje po cesijama inozemnim podizvoditeljima izvršitelja, prema ugovorima o prijenosu ugovora sa Hrvatskih voda na Institut za vode. Iste su podmirene u 2023.godini.